Imtella' Ġunju 20, 2020 - Aġġornata 20 Ta' Ġunju, 2020 7:07pm Bis-saħħa ta' ftehim mal-Gvern, SOS Malta ser tkompli tipprovdi s-servizz Kellimni.com li jipprovdi għajnuna professjonali għal persuni li jkunu għaddejjin minn diffikultà ta' natura soċjali. Ftehim soċjali bejn l-SOS Malta u l-Gvern li bih il-Gvern se jipprovdi appoġġ ta' kważi €700,000 fuq perjodu ta' tliet snin biex din l-NGO tkun tista' tkompli bis-servizz Kellimni.com. Dan is-servizz jagħti appoġġ online fuq bażi personali bis-sessjonijiet ta' counselling kif ukoll terapija fi gruppi. Claudia Taylor-East minn SOS Malta qalet il-ftehim huwa xhieda ta' kemm is-servizz Kellimni.com huwa mfittex u meħtieġ. "Għal SOS Malta huwa importanti għax is-servizz qed jikber, qed naraw ukoll li kulħadd jagħmel użu mill-internet ħafna iżjed. Il-ftehim ifisser li qed tingħata importanza lil dan is-servizz nazzjonali ta' Kellimni.com li se jibqa' jkollu pedament sod għat-tliet snin li ġejjin." Kellimni.com beda bi prova. Illum huwa servizz mifrux li jagħti appoġġ professjonali, kunfidenzjali u jistrieħ fuq l-anonimità tal-kuntatt personali. Il-Ministru għall-Familja, Drittijiet tat-Tfal u Solidarjetà Soċjali Michael Falzon qal li dan il-ftehim huwa wieħed minn 47 ftehim simili li saru f'bosta oqsma ma' NGO's li jipprovdu servizzi ta' natura soċjali. "Ftehim li juri kif soċjetà trid taħdem flimkien fil-qasam soċjali u li hemm post għal kulħadd. Kulħadd għandu d-dover li ntejbu s-soċjetà Maltija." In-nefqa li l-Gvern joħroġ għal ftehimiet soċjali ma' organizzazzjonijiet volontarji telgħet għal iktar minn 17-il miljun ewro fis-sena.